Α.Ε.Ν. Κηφισιάς

Η Αθλητική Ένωση Νέας Κηφισιάς (Α.Ε.Ν.Κ.) είναι ελληνικό αθλητικό σωματείο που δραστηριοποιείται στην Κηφισιά και ειδικότερα στη συνοικία των Αδαμών της Νέας Κηφισιάς. Ιδρύθηκε το Φεβρουάριο του 1994 και αγωνίζεται με χρώματα το κόκκινο, το λευκό και συμπληρωματικά το σκούρο μπλε. Το σήμα της έχει φιλοτεχνήσει ο ζωγράφος Δημήτρης Μπούτσικος. Διαθέτει τμήματα καλαθοσφαίρισης για αθλήτριες και αθλητές όλων των ηλικιακών ομάδων, ενώ μέχρι το πρόσφατο παρελθόν διατηρούσε και τμήμα επιτραπέζιας αντισφαίρισης.«Ιστορία» , πληροφορίες στον επίσημο ιστότοπο των ερασιτεχνικών τμημάτων του συλλόγου.

 Ίδρυση, πρόσωπα και έδρα 
Η Αθλητική Ένωση Νέας Κηφισιάς ιδρύθηκε το Φεβρουάριο του 1994. Το αρχικό της όνομα ήταν Αθλητικός Όμιλος Νέας Κηφισιάς. 

Πρωτοπόροι στην ιδέα για την ίδρυση του συλλόγου αλλά και στην στήριξη στα πρώτα βήματά του ήταν εκπαιδευτικοί των τοπικών σχολείων και γονείς μαθητών. Η αρχική ιδέα ανήκει στον καθηγητή Φυσικής Αγωγής του τοπικού 3ου Λυκείου Κηφισιάς Στέφανο Μπίρδα. Πρώτος πρόεδρος με θητεία μέχρι το 2000 διετέλεσε ο Χρήστος Μπότσιος. Καθοριστικό ρόλο στα πρώτα βήματα της ομάδας έπαιξαν επιπλέον οι: Δημήτρης Μπούτσικος (ζωγράφος, φιλοτέχνησε και το σήμα της ομάδας), Περικλής Ζαχαριάς (δικηγόρος, νομικός σύμβουλος της ομάδας τα πρώτα έτη), Γιώργος Δαλέζιος και Βασίλης Βλάχος. Σταθμός για το σωματείο ήταν επίσης η ανάληψη της προεδρίας του το 2002 απο το σημερινό επίτιμο πρόεδρο, Παναγιώτη Λατσούδα.«Ιστορία» , πληροφορίες στον επίσημο ιστότοπο της Κ.Α.Ε. Κηφισιάς. 

Οι πρώτες προπονήσεις ξεκίνησαν από την περιοχή των Αδαμών, στο ανοιχτό τότε γήπεδο του 8ου Δημοτικού Σχολείου Κηφισιάς. Στον ίδιο χώρο εγκαινιάστηκε το 2004 το Κλειστό Γυμναστήριο «Δημήτριος Βικέλας», η κατασκευή του οποίου οφείλεται σε μεγάλο μέρος στις προσπάθειες των ανθρώπων του συλλόγου.

 Τμήμα καλαθοσφαίρισης ανδρών 

Το ανδρικό τμήμα καλαθοσφαίρισης του συλλόγου δημιουργήθηκε το 1996. Αποτελεί νομικά ένα από τα ερασιτεχνικά τμήματα του συλλόγου, ενώ στο παρελθόν έχει αγωνιστεί στην Α1 Εθνική ως επαγγελματική ομάδα με την ονομασία Κ.Α.Ε. Κηφισιά ή Κηφισιά B.C..«Κηφισιά», πληροφορίες για το σύλλογο στον επίσημο ιστότοπο του Ε.Σ.Α.Κ.Ε. (2015) Έδρα των τμημάτων καλαθοσφαίρισης αποτελεί το Κλειστό Γυμναστήριο Νέας Κηφισιάς «Δημήτριος Βικέλας», χωρητικότητας 300 θεατών.«Εγκαταστάσεις» , πληροφορίες στον επίσημο ιστότοπο των ερασιτεχνικών τμημάτων του συλλόγου. Κλειστό Νέας Κηφισιάς «Δημήτριος Βικέλας» , πληροφορίες στον ιστότοπο Gipeda.gr. 

Το ανδρικό τμήμα καλαθοσφαίρισης αγωνίστηκε για πρώτη φορά σε επίσημη διοργάνωση το 1996 στο Πρωτάθλημα Δ' Κατηγορίας της Ένωσης Σωματείων Καλαθοσφαίρισης Αττικής. Η πρώτη άνοδος κατηγορίας (προς τη Γ' Κατηγορία) έλαβε χώρα το 1999. Ιδιαίτερη ώθηση έδωσαν στην ομάδα τα εγκαίνια του γηπέδου της, που λειτουργεί από το 2004 και που η κατασκευή του οφείλεται κυρίως στο ενδιαφέρον των ανθρώπων του συλλόγου.«Ιστορία», πληροφορίες στον επίσημο ιστότοπο των τμημάτων υποδομής. Την αγωνιστική περίοδο 2008-09 η ομάδα της Νέας Κηφισιάς αγωνίστηκε για πρώτη φορά σε επίπεδο εθνικών κατηγοριών και, συγκεκριμένα, εντάχθηκε στο 2ο Όμιλο Νότου της Γ' Εθνικής Κατηγορίας.«Βαθμολογία Πρωταθλήματος Γ' Εθνικής Κατηγορίας Ανδρών (2ος Όμιλος Νότου) 2008-2009», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης. Την περίοδο 2010-11 ο σύλλογος αγωνίστηκε για πρώτη φορά τόσο στη Β' Εθνική όσο και στο Κύπελλο Ελλάδος. Η πρώτη χρονιά κατά την οποία η Νέα Κηφισιά δοκίμασε τις δυνάμεις της στο Πρωτάθλημα της Α2 Εθνικής ήταν το 2011-12. Η κατάκτηση της κορυφής της ίδιας κατηγορίας την περίοδο 2012-13 οδήγησε το σύλλογο της Νέας Κηφισιάς στο κορυφαίο επαγγελματικό επίπεδο.«Πρωταθλήτρια η Ν. Κηφισιά, στην Α1 και τα Τρίκαλα!», άρθρο στον ιστότοπο SentraGoal.gr, 27 Απριλίου 2013.

 Τμήμα καλαθοσφαίρισης γυναικών 

Το γυναικείο τμήμα καλαθοσφαίρισης του συλλόγου μοιράζεται την ίδια έδρα και χρώματα με το ανδρικό. Την άνοιξη του 2010 διακρίθηκε διπλά σε τοπικό επίπεδο κατακτώντας τόσο το Πρωτάθλημα Α' Κατηγορίας όσο και το Κύπελλο της Ε.Σ.Κ. Αττικής. Παράλληλα απέκτησε το πρώτο του δικαίωμα συμμετοχής στο Πρωτάθλημα της Α2 Εθνικής Κατηγορίας.«Γιορτάζει η Α.Ε.Ν. Κηφισιάς» , άρθρο στον ιστότοπο SentraGoal.gr, 17 Μαΐου 2010.«Τελικός Κυπέλλου Ε.Σ.Κ.Α.: Το νταμπλ η ΑΕΝΚ!», άρθρο στον ιστότοπο WePlayBall.grm, 29 Απριλίου 2010.

 Τμήμα χορού 
Ένα χρόνο μετά την ίδρυσή του, ο σύλλογος δημιούργησε τμήμα μοντέρνου και αγωνιστικού χορού, το οποίο παραμένει σε πλήρη λειτουργία μέχρι σήμερα.

 Τμήμα επιτραπέζιας αντισφαίρισης 
Κατά το δεύτερο χρόνο λειτουργίας του συλλόγου δημιουργήθηκε και τμήμα επιτραπέζιας αντισφαίρισης (πινγκ-πονγκ). Υψηλότερο σκαλί στην αγωνιστική του πορεία ήταν η Α2 Εθνική Κατηγορία Ανδρών. Η λειτουργία του τμήματος διακόπηκε το 2010 λόγω έλλειψης χώρου προπονήσεων και διεξαγωγής αγώνων.

 Κοινωνική δραστηριότητα 
Η κοινωνική δραστηριότητα του σωματείου στηρίζεται στο τρίπτυχο «Αθλητισμός - Πολιτισμός - Περιβάλλον». Μέχρι σήμερα έχει διοργανώσει δεκάδες πολιτιστικές εκδηλώσεις στη Νέα Κηφισιά και αλλού, δρόμους αντοχής, ποδηλατικούς γύρους, περιβαλλοντικούς περιπάτους στο ρέμα του Κηφισού και στην Πάρνηθα, όπως επίσης και πολλές αθλητικές εκδηλώσεις αλληλεγγύης.

 Παραπομπές 

 Εξωτερικοί σύνδεσμοι 
 Α.Ε.Ν. Κηφισιάς, επίσημος ιστότοπος.

 Κλειστό Νέας Κηφισιάς «Δημήτριος Βικέλας» , πληροφορίες στον ιστότοπο Gipeda.gr.


Κατηγορία:Αθλητικοί σύλλογοι Αθήνας
Κατηγορία:Ιδρύσεις αθλητικών συλλόγων το 1994
Κατηγορία:Ελληνικοί σύλλογοι επιτραπέζιας αντισφαίρισης
Αθλητικη Ενωση Νεας Κηφισιας